પોતાના ગ્રુપમાં નંબર વન ટીમ રહેલી કચ્છી વીસા ઓસવાળ જૈને નંબર વનનું સ્થાન ટકાવી રાખવા ગઈ કાલે વૈંશ સુતાર સામે ટૉસ જીતીને પ્રથમ બૅટિંગનો નિર્ણય કર્યો હતો, પરંતુ બૅટ્સમેનો માટેની અઘરી પિચ પર કચ્છી વીસા ઓસવાળ જૈનના ઓપનરોએ સારી શરૂઆત કરી હતી. ત્રીજી ઓવરમાં ૧૮ના સ્કોર પર સંકેત શાહ રનઆઉટ થતાં બૅટિંગમાં કૅપ્ટન નીરવ ભેદા આવ્યો હતો. નીરવ (૨૫) અને ઓપનર વિરલ ગંગરે (૧૬) સ્કોરને ફરતો રાખ્યો હતો, પરંતુ પાંચમી ઓવરમાં વિરલ કુણાલ ગોઢાણિયાની ઓવરમાં કૅચઆઉટ થતાં સ્કોર ૪૬માંથી ૧૦ માઇનસ થઈને ૩૬ પર આવી ગયો હતો, પરંતુ નીરવ અને જયેશ પોલાડિયા (૧૯)ની શાનદાર પાર્ટનરશિપ દ્વારા સ્કોર વધતો રહ્યો હતો. કચ્છી વીસા ઓસવાળ જૈનના ૧૦ ઓવરના અંતે ૬ વિકેટે ૮૫ રન થયા હતા.